section_heading: Putovanja
paragraph_text: U razdoblju između 1405. i 1433. vladari dinastije Ming opremili su sedam pomorskih ekspedicija, s ciljem širenja kineskog utjecaja u regiji, nametanja carske kontrole nad trgovinom i veličanjem kineske moći u carstvima i državama u području Indijskog oceana. Ženg He je preglašen admiralom i postavljen je za zapovjednika ove velike flote na kojoj je putovala i brojna vojska. Tijekom svojih putovanja Ženg He je posjetio Arabiju, Istočnu Afriku, Indiju, Indonezijski arhipelag i Tajland (tada Siam), donijevši u te krajeve brojne nove stvari, te uzevši iz tih krajeva brojne darove za vladara. Iako je tijekom svojih putovanja admiral prvotno željene ciljeve pokušavao postići diplomacijom, nije zazirao od upotrebe vojne sile koja ga je pratila, kako bi uspostavio dominaciju. Nemilosrdan je bio prema piratima duž južne obale Kine i jugoistočne Azije, a vodio je i kopnene ratove kada bi lokalni moćnici zaprijetili njegovoj floti.